**Likumprojekta**

**„Par Ekonomiskās sadarbības un attīstības organizācijas Konvenciju par ārvalstu amatpersonu kukuļošanas apkarošanu starptautiskajos biznesa**

**darījumos” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. Pamatojums | 2013.gada 3.oktobrī Latvija kļuva par pilntiesīgu Ekonomiskās sadarbības un attīstības organizācijas (OECD) Kukuļošanas apkarošanas starptautiskajos biznesa darījumos darba grupas (turpmāk – Darba grupa) dalībvalsti un tika uzaicināta pievienoties OECD Konvencijai par ārvalstu amatpersonu kukuļošanas apkarošanu starptautiskajos biznesa darījumos (*OECD Convention on Combating Bribery of Foreign Public Officials in International Business Transactions*) (turpmāk – Konvencija).Saskaņā ar likumu „Par Latvijas Republikas starptautiskajiem līgumiem” un Vīnes konvenciju par starptautisko līgumu tiesībām Latvijai ir nepieciešams nodrošināt Konvencijas ratifikāciju.  |
|  2. Pašreizējā situācija un problēmas   | Latvija jau 2000.gadā izteica vēlmi pievienoties Darba grupai un Konvencijai. Pēc Latvijas atkārtota lūguma 2012.gada martā Darba grupa izskatīja Latvijas pieteikumu un tās normatīvo aktu atbilstību Konvencijai, kā rezultātā Darba grupa izstrādāja un 2012.gada 30.jūlijā iesniedza rekomendācijas Latvijai. Izpildot Darba grupas izteiktās rekomendācijas, Latvija pilnveidoja attiecīgās Krimināllikuma (turpmāk – KL), Kriminālprocesa likuma (turpmāk – KPL) un likuma „Par uzņēmumu ienākuma nodokli” normas, kas regulē gan kukuļošanas kriminalizēšanu, gan juridiskās personas atbildību par KL noteiktajiem noziedzīgajiem nodarījumiem, kā arī skaidri un nepārprotami nosaka, ka pie izdevumiem, kas ir tieši saistīti ar saimniecisko darbību, nedrīkst pieskaitīt materiālās vērtības, mantiska vai citāda rakstura labumus, kas izlietoti noziedzīga nodarījuma izdarīšanai, tostarp doti valsts amatpersonai kā kukulis vai doti valsts vai pašvaldības iestādes darbiniekam, kurš nav valsts amatpersona, vai valsts institūcijas pilnvarotai tādai pašai personai par nelikumīgu darbību izdarīšanu, vai arī privātpersonai komerciālās uzpirkšanas nolūkos. Š.g. oktobrī Latvija kļuva par Darba grupa pilntiesīgu dalībvalsti. Vienlaicīgi ar uzņemšanu Darba grupā, Latvija tika aicināta ratificēt Konvenciju. **Konvencijas 1.panta 1.punkts** nosaka dalībvalstij pienākumu noteikt kā kriminālsodāmu kukuļdošanu ārvalstu amatpersonai. KL 323.pants nosaka kriminālatbildību par kukuļdošanu valsts amatpersonai, savukārt KL 316.panta trešā daļa nosaka, ka par valsts amatpersonu ir uzskatāma arī ārvalstu publiska amatpersona. 323.panta dispozīcijā iekļautās noziedzīgā nodarījuma sastāva pazīmes atbilst Konvencijas 1.panta 1.punktā iekļautajām pazīmēm. Tādējādi Konvencijas 1.panta 1.punktā noteiktais atbilst KL 323.pantā noteiktajam. **Konvencijas 1. panta 2.punkts** nosaka, ka dalībvalstij ir jāparedz, ka līdzdalība ārvalstu amatpersonas kukuļošanā, ieskaitot uzkūdīšanu, palīdzību un atbalstīšanu, vai kukuļošanas pilnvarošana ir krimināli sodāms nodarījums. Ārvalstu amatpersonas kukuļošanas mēģinājums un sazvērestība ir jāpielīdzina valsts amatpersonas kukuļošanas mēģinājumam vai sazvērestībai to piekukuļot. KL 18. un 20.pants nosaka kriminālatbildību par dažādām līdzdalības formām, kuras atbilst Konvencijā 1.panta 2.punktā uzskaitītajām līdzdalības formām un saskaņā ar KL 20.panta piekto daļu līdzdalībnieks ir saucams pie atbildības saskaņā ar to pašu pantu, kas paredz izdarītāja atbildību. KL 15.panta piektā daļa nosaka kriminālatbildību par mēģinājumu, nosakot, ka atbildība iestājas saskaņā ar to pašu pantu, kas paredz atbildību par konkrēto nodarījumu. Saskaņā ar KL kriminālatbildība par ārvalstu amatpersonas kukuļošanu ir paredzēta KL 323.pantā, tāpat kā par Latvijas valsts amatpersonas kukuļošanu. KL regulējums atbilst Konvencijas 1.panta 2.punkta prasībām. **Konvencijas 1.panta 3.punkts** nosaka, ka turpmāk tās 1. un 2. punktā uzskaitītos noziedzīgos nodarījumus sauks par „ārvalstu amatpersonas kukuļošanu”.**Konvencijas 1.panta 4.punkts** atrunā „ārvalstu amatpersonas” un „ārvalsts” jēdzienus, kā arī nosaka, ka Konvencijas 1.panta 1.punktā minētais (rīkotos vai atturētos no zināmas rīcības, kas saistīta ar amatpersonas amata pienākumu izpildi) ietver sevī amatpersonas amata stāvokļa jebkādu izmantošanu, neatkarīgi no tā, vai tas ietilpst šīs personas oficiālajā pilnvarojumā vai nē. **KL 316.panta trešā daļa nosaka, ka par valsts amatpersonām uzskatāmas arī ārvalstu amatpersonas. Vienlaikus jāatzīst, ka būtu nepieciešams KL ietvert „ārvalstu amatpersonas” definīciju saskaņā ar Konvencijas 1.panta 4.punktā noteiktajām „ārvalstu amatpersonas” un „ārvalsts” pazīmēm.** **Konvencijas 2.pants** nosaka, ka dalībvalstij ir jānosaka juridisko personu atbildība par ārvalstu amatpersonas kukuļošanu. Atbilstoši KL 70.1pantā noteiktajam, juridiskai personai, kuras interesēs, labā vai tās nepienācīgas pārraudzības vai kontroles rezultātā noziedzīgais nodarījums ir izdarīts, var piemērot KL VIII1 nodaļā paredzētos piespiedu ietekmēšanas līdzekļus – likvidāciju, tiesību ierobežošanu, mantas konfiskāciju vai naudas piedziņu. Latvijā ir noteikta juridisko personu atbildība par noziedzīgu nodarījumu izdarīšanu, ieskaitot ārvalstu amatpersonas kukuļošanu. **Konvencijas 3.panta 1.punkts** nosaka, ka dalībvalstīm ir jāparedz par ārvalstu amatpersonas kukuļošanu atbilstoši kriminālsodi, kas būtu līdzvērtīgi kriminālsodiem, kas noteikti par savas valsts amatpersonas kukuļošanu, un paredzētu arī brīvības atņemšanu, lai nodrošinātu tiesiskās palīdzības lūgumu un izdošanas izpildīšanu.KL 323.pants nosaka sodus par kukuļdošanu valsts amatpersonai, savukārt KL 316.panta trešā daļa nosaka, ka par valsts amatpersonām ir uzskatāmas arī ārvalstu publiskās amatpersonas. Tādējādi KL paredz par ārvalstu amatpersonas kukuļošanu tādus pašus sodus, kā par Latvijas valsts amatpersonas kukuļošanu. KPL 696.pants nosaka, ka personu var izdot, ja par izdarīto noziedzīgo nodarījumu ir paredzēts brīvības atņemšanas sods, kura maksimālā robeža nav mazāka par vienu gadu, vai bargāks sods, ja starptautiskajā līgumā nav noteikts citādi. Kā arī personu var izdot sprieduma izpildei valstij, kura taisījusi spriedumu un notiesājusi personu ar sodu, kas saistīts ar brīvības atņemšanu uz laiku, ne mazāku par četriem mēnešiem. Un ja izdošanu lūdz par vairākiem noziedzīgiem nodarījumiem, bet par kādu no tiem izdošanu nevar piemērot, jo tas neatbilst nosacījumiem par iespējamo vai piespriesto sodu, personu var izdot arī par šo noziedzīgu nodarījumu. KL 323.pantā par kukuļdošanu noteiktā brīvības atņemšanas soda maksimālā robeža ir 5 gadi, par atkārtotu kukuļdošanu vai lielā apmērā vai, ja to ir izdarījusi amatpersona vai personu grupa pēc iepriekšējās vienošanās, tad 8 gadi un, ja to ir izdarījusi organizēta grupa – līdz 10 gadiem. Attiecībā uz savstarpējo tiesisko palīdzību KPL neierobežo tiesiskās palīdzības sniegšanu, balstoties uz noteikto sankciju par attiecīgo noziedzīgo nodarījumu.Latvijas regulējums attiecībā uz sankcijām par ārvalstu amatpersonas kukuļošanu atbilst Konvencijas 3.panta 1.punkta prasībām. **Konvencijas 3.panta 2.punkts** nosaka, ka gadījumos, kad nav noteikta juridisko personu kriminālatbildība, dalībvalstij par ārvalstu amatpersonu kukuļošanu ir jānodrošina cita veida sankciju piemērošanu juridiskajām personām, ieskaitot naudas sodus. Saskaņā ar KL 70.1pantā noteikto juridiskai personai, kuras interesēs, labā vai tās nepienācīgas pārraudzības vai kontroles rezultātā noziedzīgais nodarījums ir izdarīts, var piemērot KL 70.2pantā paredzētos piespiedu ietekmēšanas līdzekļus – likvidāciju, tiesību ierobežošanu, mantas konfiskāciju vai naudas piedziņu. Juridiskajai personai var piemērot vienu vai vairākus piespiedu ietekmēšanas līdzekļus. Piemērojot likvidāciju, citi piespiedu ietekmēšanas līdzekļi netiek noteikti.Ņemot vērā, ka Konvencijas 3.panta 2.punkts neprasa valstij piemērot juridiskām personām kriminālatbildību, bet paredz iespēju piemērot cita veida sankcijas, KL VIII1nodaļā ietvertais regulējums attiecībā uz juridiskajām personām piemērojamiem piespiedu ietekmēšanas līdzekļiem par izdarīto noziedzīgo nodarījumu atbilst Konvencijas 3.panta 2.punkta prasībām. **Konvencijas 3.panta 3.punkts** nosaka dalībvalstij pienākumu nodrošināt kukuļa un ienākumu, kas gūti ārvalstu amatpersonas kukuļošanas rezultātā vai ekvivalentas summas konfiscēšanu, vai līdzvērtīga naudas soda piemērošanu. KL 323.panta pirmajā daļā ir paredzēts kā viens no kriminālsodiem par valsts amatpersonas kukuļošanu – naudas sods, tā otrajā un trešajā daļā ir paredzēta mantas konfiskācija. Papildus KL noteiktajiem mantas konfiskācijas un naudas sodiem, KPL 355.pants nosaka, ka manta ir atzīstama par noziedzīgi iegūtu, ja personas īpašumā vai valdījumā tā tieši vai netieši nonākusi noziedzīga nodarījuma rezultātā. Savukārt KPL 358.pants paredz šādas noziedzīgi iegūtas mantas konfiskāciju, nosakot, ka, ja gadījumā mantu nav iespējams konfiscēt, konfiskācijai vai piedziņai var pakļaut citu mantu, arī finanšu līdzekļus, konfiscējamās mantas vērtībā.KL un KPL regulējums attiecībā uz konfiskāciju un naudas sodu atbilst Konvencijas 3.panta 3.punkta prasībām.  **Konvencijas 4.pants** atrunā jurisdikcijas jautājumu, nosakot dalībvalstij pienākumu noteikt jurisdikciju pār ārvalstu amatpersonas kukuļošanu, kas pilnībā vai daļēji izdarīta dalībvalsts teritorijā, kā arī, ja dalībvalsts pilsonis ir kukuļojis ārvalstu amatpersonu ārpus savas valsts teritorijas. Konvencijas 4.pants nosaka konsultāciju mehānismu gadījumiem, ja noziedzīgs nodarījums atrodas vairāku valstu jurisdikcijā, lai vienotos par to, kurā valstī turpināsies kriminālvajāšana. Konvencijas 4.panta nosacījumi atbilst KL 2.,3. un 4.pantam un KPL 67. un 68.nodaļā noteiktajam. Savukārt likumprojekta „Par Ekonomiskās sadarbības un attīstības organizācijas Konvenciju par ārvalstu amatpersonu kukuļošanas apkarošanu starptautiskajos biznesa darījumos” (turpmāk – Likumprojekts) 2.pants paredz noteikt atbildīgo iestādi par konsultācijām jurisdikcijas jautājumos. **Konvencijas 5.pants** nosaka, ka dalībvalsts ir tiesīga izmeklēt un uzsākt kriminālvajāšanu atbilstoši tās normatīvajiem aktiem, bet nacionālās ekonomiskās intereses, attiecības ar citu valsti vai fiziskās vai juridiskās personas identitāte nevar ietekmēt ārvalstu amatpersonas kukuļošanas noziedzīgo nodarījuma izmeklēšanu un kriminālvajāšanu. KPL 6.pants par kriminālprocesa obligātumu un KPL 371.pants, kas nosaka izmeklētāja tiešā priekšnieka vai izmeklētāja pienākumu uzsākt kriminālprocesu nodrošina atbilstību Konvencijas 5.panta prasībām. Tādējādi, saskaņā ar Latvijas normatīvajiem aktiem, ārvalstu amatpersonas kukuļošanas noziedzīgo nodarījuma izmeklēšanu un kriminālvajāšanu nedrīkst ietekmēt ne nacionālās ekonomiskās intereses, ne attiecības ar citu valsti vai fiziskās vai juridiskās personas identitāte.**Konvencijas 6.pants** paredz, ka dalībvalstīm nosakot noilgumu attiecībā uz ārvalstu amatpersonas kukuļošanu, ir jāparedz pienācīgs laika periods, kas ļautu šādus noziedzīgus nodarījumu izmeklēt un veikt kriminālvajāšanu. Saskaņā ar KL 7., 56. un 323.pantiem noilgums attiecībā uz ārvalstu amatpersonu kukuļošanu ir atbilstošs Konvencijas 6.pantā noteiktajam un nodrošina pienācīgu laiku šāda nodarījuma izmeklēšanai un kriminālvajāšanai.**Konvencijas 7.pants** dalībvalstij uzliek pienākumu ārvalstu amatpersonas kukuļošanu noteikt kā predikatīvo noziedzīgo nodarījumu attiecībā uz nelikumīgi iegūtu naudas līdzekļu legalizēšanu, ja par tādu ir atzīts arī savas valsts amatpersonas kukuļošanas noziedzīgais nodarījums. Ņemot vērā, ka Latvijā, saskaņā ar KPL 355.pantu, visi noziedzīgie nodarījumi, kuru rezultātā ir iegūta manta, ir atzīstama par predikatīvajiem, grozījumi normatīvajos aktos nav nepieciešami. **Konvencijas 8.panta 1.punkts** nosaka pienākumu dalībvalstīm nodrošināt tādu grāmatvedības uzskaiti, kas nepieļautu kukuļošanas fakta slēpšanu un viltotu dokumentu izmantošanu nolūkā piekukuļot ārvalstu amatpersonu.Latvijas tiesību aktu regulējums attiecībā uz grāmatvedības uzskaiti (likuma „Par uzņēmumu ienākuma nodokli” 5.panta 9.daļa, likuma „Par grāmatvedību” 2.pants) atbilst Konvencijas 8.panta 1.punkta prasībām.**Konvencijas 8.panta 2.punkts** nosaka dalībvalstīm paredzēt sodus par šī panta 1.punktā minētajiem pārkāpumiem. Saskaņā ar likuma „Par grāmatvedību” 16.pantā, Latvijas Administratīvo pārkāpumu kodeksa 166.6pantā un KL 217.pantā noteikto, Latvijā ir paredzēta atbildību par Konvencijas 8.panta 1.punktā minētajiem pārkāpumiem un grozījumi Latvijas tiesību aktos nav nepieciešami. **Konvencijas 9.panta 1.punkts** paredz dalībvalstīm pienākumu nodrošināt tūlītēju un iedarbīgu tiesisko palīdzību citai Konvencijas dalībvalstij kriminālizmeklēšanas un tiesvedības nolūkos, ko tā uzsākusi par nodarījumiem, kas izdarīti šīs Konvencijas darbības jomā, un nekriminālas tiesvedības nolūkos, ko dalībvalsts uzsākusi pret juridisku personu šīs Konvencijas darbības ietvaros, kā arī paredz, ka dalībvalsts bez kavēšanās sniedz papildu informāciju vai iesniedz dokumentus, kas nepieciešami, lai izpildītu palīdzības pieprasījumu un informē to par situāciju saistībā ar pieprasīto palīdzību vai tās izpildes rezultātu, ja tas tiek pieprasīts. KPL 82.nodaļa nosaka savstarpējās tiesiskās palīdzības lūgumu sniegšanas kārtību un tā atbilst Konvencijas 9.panta 1.punktā noteiktajam. **Konvencijas 9.panta 2.punkts** nosaka, ka gadījumos, ja dalībvalsts paredz savstarpējas tiesiskās palīdzības sniegšanu tikai pie noziedzīga nodarījuma abpusējas atzīšanas nosacījuma, tad uzskatāms, ka šāda noziedzīga nodarījuma abpusēja atzīšana pastāv, ja nodarījums, kura sakarā tiek prasīta palīdzība, ietilpst šīs Konvencijas darbības jomā.KPL 850.pants, kas nosaka ārvalsts lūguma izpildes atteikuma iemeslus, neparedz atteikt savstarpējo tiesisko palīdzību pamatojoties uz nosacījumu par abpusēju noziedzīga nodarījuma atzīšanu. Izņemot gadījumus, kad tiek lūgts piemērot piespiedu līdzekli un: 1) ar lūguma iesniedzēju valsti nav līguma par savstarpēju tiesisko palīdzību krimināllietās;2) šāds līgums ir, bet ārvalsts tajā apņēmusies piemērot piespiedu līdzekļus tikai par savā valstī krimināli sodāmiem nodarījumiem. Kā arī saskaņā ar KPL 853.pantu speciālo izmeklēšanas darbību pēc ārvalsts lūguma veic tikai tad, ja tā būtu pieļaujama Latvijā notiekošā kriminālprocesā par tādu pašu nodarījumu.KPL regulējums attiecībā uz tiesiskās palīdzības sniegšanu ārvalstij un abpusējā noziedzīgā nodarījuma atzīšanas principa ievērošanu atbilst Konvencijas 9.panta 2.punkta prasībām.**Konvencijas 9.panta 3.punkts** aizliedz atteikt sniegt savstarpēju tiesisko palīdzību krimināllietās, kas ietilpst Konvencijas darbības jomā, pamatojot to ar banku noslēpuma principu.Latvijas regulējumā šāds aizliegums nepastāv. Saskaņā ar KPL 121.panta piekto daļu pirmstiesas procesā pieprasīt no kredītiestādēm vai finanšu iestādēm to rīcībā esošās neizpaužamās ziņas vai dokumentus, kuri satur šādas ziņas, drīkst tikai ar izmeklēšanas tiesneša lēmumu. Kredītiestāžu likuma 63.pants nosaka kādā kārtībā un kādā apjomā kredītiestādes rīcībā esošās neizpaužamās ziņas ir sniedzamas valsts institūcijai, valsts amatpersonai vai citai iestādei un amatpersonai.**Konvencijas 10.panta 1.punkts** nosaka, ka ārvalstu amatpersonas kukuļošana ir iekļaujama to nodarījumu kategorijā, par kuriem paredzama personu izdošana saskaņā ar Konvencijai pievienojušos valstu normatīvajiem aktiem un to savstarpējiem līgumiem.Atbilstoši KPL 696.panta otrajā daļā un KL 323.pantā noteiktajam, Latvijā ir paredzēta personas izdošana par ārvalstu amatpersonas kukuļošanu. **Konvencijas 10.panta 2.punkts** nosaka, ka Konvencijai ir jākalpo par tiesisko pamatu personas izdošanai par ārvalstu amatpersonas kukuļošanu, ja dalībvalsts paredz personu izdošanu tikai tad, ja ir noslēgts starpvalstu līgums par personu izdošanu un saņem izdošanas pieprasījumu no citas Konvencijas dalībvalsts lūgumu izdot personu par ārvalstu amatpersonas kukuļošanu, ar kuru tai nav noslēgts šāds līgums par personu izdošanu.Saskaņā ar KPL 697.pantu personu var atteikt izdot, ja Latvijai ar ārvalsti, kas lūdz personu izdot, nav līguma par izdošanu.KPL 674.pants nosaka, ka krimināltiesisko sadarbību regulē KPL 2.pantā noteiktie kriminālprocesa tiesību avoti. Saskaņā ar KPL 2.panta pirmo daļu kriminālprocesu nosaka Satversme, starptautiskās tiesību normas un KPL. Tādējādi pēc Konvencijas stāšanās spēkā to varēs uzskatīt par pamatu personas izdošanai par ārvalstu amatpersonas kukuļošanu. **Konvencijas 10.panta 3.punkts** paredz, ka dalībvalstij jāveic pasākumus, kas nepieciešami, lai nodrošinātu, ka tā var izdot savus pilsoņus vai ka tā var izvirzīt apsūdzību savas valsts pilsoņiem par ārvalstu amatpersonu kukuļošanu. Ja dalībvalsts noraida pieprasījumu izdot personu par ārvalstu amatpersonas kukuļošanu tikai pamatojoties uz faktu, ka šī persona ir attiecīgās valsts pilsonis, tad tai ir pienākums iesniedz lietu kriminālvajāšanas uzsākšanai kompetentajām iestādēm.KPL C daļas 66. nodaļa paredz nosacījumus personu izdošanai ārvalstij. KPL 697.pants par personas izdošanas atteikuma iemesliem neparedz, ka personas izdošanu var atteikt pamatojoties uz faktu, ka šī persona ir Latvijas pilsonis. Latvijas tiesību aktu regulējums atbilst Konvencijas 10.panta 3.punkta nosacījumiem.**Konvencijas 10.panta 4.punkts** nosaka, ka, ja dalībvalsts paredz personu izdošanu tikai pie noziedzīga nodarījuma abpusējas atzīšanas nosacījuma, tad šis nosacījums uzskatāms par izpildītu, ja personas izdošana tiek prasīta sakarā ar nodarījumu šīs Konvencijas 1.panta izpratnē. Ņemot vērā, ka saskaņā ar KL par Konvencijas 1.pantā noteikto nodarījumu Latvijā ir paredzēta kriminālatbildība un KPL 696.pants pieprasa abpusēju noziedzīgā nodarījuma atzīšanu, lai izdotu personu kriminālvajāšanai, tiesāšanai vai sprieduma izpildei, ir secināms, ka Latvijas tiesību aktos noteiktais atbilst Konvencijas 10.panta 4.punkta nosacījumiem.**Konvencijas 11.pants** nosaka pienākumu dalībvalstīm noteikt atbildīgās iestādes par konsultācijām jurisdikcijas jautājumos, par tiesisko palīdzības lūgumu saņemšanu un nosūtīšanu un par personu izdošanu un informēt OECD Ģenerālsekretāru par šīm atbildīgajām iestādēm. Likumprojekts noteiks, ka saskaņā ar Konvencijas 4.panta 3.punktu atbildīgā iestāde par konsultācijām par jurisdikcijas jautājumiem pirmstiesas procesa laikā ir Ģenerālprokuratūra un iztiesāšanas laikā vai pēc sprieduma spēkā stāšanās ir Tieslietu ministrija. Savukārt saskaņā ar Konvencijas 9.pantu atbildīgā iestāde par savstarpējās palīdzības lūgumu nosūtīšanu un saņemšanu pirmstiesas procesā ir Ģenerālprokuratūra un pēc lietas nodošanas tiesai ir Tieslietu ministrija. Atbilstoši Konvencijas 10.pantam par atbildīgo iestādi pieprasījumiem par izdošanu nosūtīšanu vai saņemšanu ir Ģenerālprokuratūra un likumprojektā ir noteikts pienākums Ārlietu ministrijai informēt par minētajām atbildīgajām iestādēm OECD Ģenerālsekretāru.**Konvencijas 12.pants** ievieš sistemātisku pārbaužu programmu, kas veiks Konvencijas izpildes uzraudzību un tā notiks Darba grupas ietvaros. **Konvencijas 13. – 17.pants** ir standarta regulējums attiecībā uz Konvencijas parakstīšanu un pievienošanos, ratifikāciju un depozitāriju, spēkā stāšanos, grozījumu veikšanu un izstāšanos.  |
| 3.Saistītie politikas ietekmes novērtējumi un pētījumi | Nav veikti |
| 4.Tiesiskā regulējuma mērķis un būtība   | Likumprojekta 1.pants paredz, ka ar šo likumu Konvencija tiek pieņemta un apstiprināta.Likumprojekta 2.pants paredz, ka atbildīgā institūcija par konsultācijām par jurisdikcijas jautājumiem pirmstiesas procesa laikā ir Ģenerālprokuratūra un iztiesāšanas laikā vai pēc sprieduma spēkā stāšanās ir Tieslietu ministrija.Likumprojekta 3.pants paredz, ka atbildīgā institūcija par savstarpējās palīdzības lūgumu nosūtīšanu un saņemšanu pirmstiesas procesā ir Ģenerālprokuratūra un pēc lietas nodošanas tiesai ir Tieslietu ministrija.Likumprojekta 4.pants paredz, ka atbildīgā institūcija par pieprasījumu par izdošanu nosūtīšanu vai saņemšanu ir Ģenerālprokuratūra. Likumprojekta 5.pants uzliek Ārlietu ministrijai pienākumu paziņot OECD Ģenerālsekretāram par minētajām atbildīgajām iestādēm.Likumprojekta 6.pants paredz, ka Konvencija stājas spēkā tās 13.pantā 2.punktā noteiktajā laikā un kārtībā, un Ārlietu ministrija par to paziņo oficiālajā izdevumā „Latvijas Vēstnesis”. Likumprojekta 7.pants paredz, ka likums stājas spēkā nākamajā dienā pēc tā izsludināšanas, un līdz ar likumu izsludināms Konvencijas teksts angļu valodā un tā tulkojums latviešu valodā. |
|  5. Projekta izstrādē iesaistītās institūcijas   |  Likumprojekts ir saskaņots ar Ārlietu ministriju, Finanšu ministriju, Ģenerālprokuratūru un Korupcijas novēršanas un apkarošanas biroju. |
| 6.Iemesli kādēļ notika nodrošināta sabiedrības līdzdalība | Sabiedrības līdzdalība netika organizēta, jo regulējums pamatā attiecās uz valsts institūciju darbību. |
| 7.Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| Likumprojekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
|  1. |  Nepieciešamie saistītie tiesību aktu projekti | Krimināltiesību pastāvīgā darba grupa ir izstrādājusi KL 316.panta grozījumus, kas paredz papildināt KL 316.panta trešo daļu ar autonomu ārvalstu amatpersonas definīciju atbilstoši Konvencijas 1.pantam. Attiecīgie grozījumi tiks iesniegti kā priekšlikums pie likumprojekta „Grozījumi Krimināllikumā'' (Nr.749/Lp11), izskatīšana pirms trešā lasījuma.Atbildīgā institūcija par grozījumu izstrādi – Tieslietu ministrija. |
|  2. |  Cita informācija |  Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | OECD 1997.gada 21.novembra Konvencija par ārvalstu amatpersonu kukuļošanas apkarošanu starptautiskajos biznesa darījumos |
| A | B | C |
| 4.panta 3. punkts | Likumprojekta 2.pants | Atbilst |
| 9.pants | Likumprojekta 3.pants | Atbilst |
| 10.pants | Likumprojekta 4.pants | Atbilst |
| 11.pants | Likumprojekta 2., 3., 4.pants  | Atbilst |
| 13.panta 2. punkts | Likumprojekta 6.pants | Atbilst |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija | Nav |

|  |
| --- |
| **VI. Sabiedrības līdzdalība un šīs līdzdalības rezultāti** |
| Likumprojekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ģenerālprokuratūra,Korupcijas novēršanas un apkarošanas birojs,Finanšu ministrija, Ārlietu ministrija |
| 2. | Projekta izpildes ietekme uz pārvaldes funkcijām | Likumprojekts nesašaurina un nepaplašina anotācijas VII sadaļas 1.punktā minēto iestāžu funkcijas |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Jaunas institūcijas netiek izveidotas |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Saistībā ar likumprojekta izpildi nav plānots likvidēt esošu institūciju |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Saistībā ar likumprojekta izpildi nav plānots reorganizēt esošu institūciju vai arī apvienot esošas institūcijas |
| 6. | Cita informācija | Nav |

Tieslietu ministrs                                     J. Bordāns

27.12.2013. 11:44

2880

D.Spūle,

67036733, Dina.Spule@tm.gov.lv